<classify> Na. Chiki Mchoma. Mashabiki wa Simba kwa sasa ndio wenye maumivu kuliko hata mtu aliyekanyaga Sindano. Wanakumbuka juzi tu walivyoisambaratisha Azam FC kwa jinsi walivyotaka wao. Roho zikawa kwatu na wakatamani Mashindano ya Klabu Bingwa Afrika yaanze haraka kabla hawajapoa. Hakika ukiitazama timu hii na hata ukiipanga kuanzia golini hadi juu unasikia raha tu na kila mchezaji unajua kabisa atakupa ladha maridhawa na ushindi usio na shaka. Viongozi walishatoa hadi matamko ya uelekeo wao wa Mashindano ya Klabu Bingwa Afrika mwaka huu kuwa wamesajili vizuri ili kuweza kufika nusu fainali, hatimaye hola !! Timu ni ile ile, wachezaji ni wale wale, mwalimu ni yule yule, viongozi ni wale wale...hawa ndio waliokuwa na mpango mkakati huo ambao umefeli ghafla. Na kwa kawaida binadamu anapofeli ghafla kwenye matarajio yake na akawa hakupanga Plan B hukurupuka na kutafuta kitu cha kumliwaza au kuwaliwaza watu ili aonekane alisababishiwa kufeli na sio kwamba kuna sehemu alikosea akajikuta anafeli. Matarajio ya Simba hayakuendana na ukweli kuwa timu ilikuwa imefanya mabadiliko makubwa ya kikosi. Viongozi wa Simba waende popote duniani linapochezwa Soka wakaulize je, kwa kikosi hiki cha kukutana ndani ya miezi miwili tunaweza kuwa bora kimashindano? Kikosi kipya cha Simba licha ya kuwa kizuri na kitamu, ukweli ni kuwa kinahitaji msimu mzima ili kiwe kamili kimashindano. Lazima timu icheze angalau mechi 7 za ushindani ili Kocha aanze kuona mwangaza wa ubora wa wachezaji wake haswa kwenye kupokea majukumu na kuyatekeleza. Hii ina maana kuwa lazima kocha awe na uhakika 100 kuwa akicheza Shomari Kapombe kulia basi juu acheze Deo Kanda au acheze Dilunga ndipo anapopata muunganiko chemistry sahihi. Ukiangalia kwa mechi ya jana dhidi ya UD SONGO upande wa kulia ambao alikuwepo Deo Kanda ulionekana kuwa bora sana haswa kwa kuwa kulipigwa krosi nyingi sana na Deo Kanda. Na alionekana anatembea kwa uhakika sana kufanya kazi hiyo, lakini ukweli ni kuwa Shomari Kapombe ni mpigaji sahihi zaidi wa Krosi kuliko Deo Kanda. Deo hakumpa jukumu hili Shomari licha ya mara nyingi ambazo Shomari alifika eneo sahihi la kuweza kufanya hivyo. Krosi nyingi za Deo Kanda zilikwenda nyuma ya washambuliaji au juu zaidi ya washambuliaji na kuvuka eneo la hatari la UD Songo hivyo kukosa faida ya haraka. Hili sio suala la mchezo mchezo ni lazima Kocha apewe muda kurekebisha mapungufu haya ambayo kimsingi ni lazima kuwapo na mechi nyingi za kutosha ili kuwafanya wachezaji hawa waelewe maelekezo ya Mwalimu na waelewane uwanjani kila mmoja na ubora wake kwenye eneo lake. Nitawashangaa Viongozi wa Simba wakikurupuka na kumtimua Kocha Aussems eti kisa walishakubaliana nae awali kuwa awapeleke nusu fainali na ameshindwa. Sipingi makubaliano lakini mpira si mchezo wa miujiza tu bali lazima kuwe na kujipanga kiufundi kiasi cha kutosha. Pia nawasisitiza Simba na Timu zetu za Yanga, Azam FC na Malindi, Mpira wa Afrika ni ule ule, tabia ni ile ile na uendeshaji wake haubadiliki leo wala kesho, wasijisahau, haiwezekani mtu akaja kukupiga mbele ya mkeo, mpige hata na kistuli, nyambaf !! Ni kweli kuwa Kibiashara Simba itakuwa imeyumba sana sana na matarajio mengi yatakuwa yamepotea na hivyo kuweza kuleta mtikisiko mkubwa wa matumizi. Ni ukweli kuwa Mo Dewji na Familia yake wanawekeza Simba ili kutengeneza mfumo bora wa Kibiashara ambao utanufaisha pande zote. Kufeli huku kulikoonekana lazima kuwe na majibu ya kitaalamu na sio kukurupuka tu kujiamulia kwa jazba na kutaka kuonekana. Lazima Viongozi Simba wajue timu ilikuwa na wachezaji 5 ambao ndio kwanza walikuwa wanaingia kwenye Kikosi na Kimantiki wanahitaji muda wa kuzoeana haswa kwenye mechi ngumu. Tatizo kubwa kwangu naweza kusema mabadiliko ya Ratiba za CAF zinaweza kuwa zimeathiri sana matarajio ya Simba. Kama kalenda ingekuwa ile ile ya awali basi Simba ingejikuta imecheza hata mechi tano za ushindani za Ligi Kuu kiasi kwamba timu ingekuwa imeshaonekana ubora na udhaifu wake. Naamini mwakani Simba itafanikiwa kuwa bora zaidi Afrika kwa kuwa kocha atakuwa amepata muda wa kutosha kujua ubora wa wachezaji wake na ufanisi wao uwanjani kiasi kwamba hata atakayekuwa benchi atajua kwa nini yuko benchi na akiingia afanye nini. Viongozi halahala msimfukuze Kocha Aussems. Hata hivyo bado nawahoji Viongozi wa Simba juu ya Nelson Munganga nahodha wa As Vita. Pesa mnayowapa Wabrazil ikusanyeni mpeni Munganga ili Simba wacheze wachezaji wenye kulijua soka la Afrika. Huwezi kumtoa James Kotei kisha ukakosa kuwa na Kiungo wa Ulinzi wa aina yake asiyevuka Mstari. Simba nendeni kaangalieni video za Munganga na bahati nzuri mlishacheza naye mechi mbili na mkamuona, mnakwamia wapi? Wabrazil wenu wote hawaugusi mguu wa Munganga. Viongozi tulieni , mmefeli kibiashara lakini timu hii msipoiharibu itawarudishia faida maradufu. Chiki Mchoma.Fanani. 255 712 885 999.  <topic>: michezo 